**Likumprojekta “Par Līgumu, ar kuru groza Līgumu par Eiropas Stabilitātes mehānisma dibināšanu starp Beļģijas Karalisti, Vācijas Federatīvo Republiku, Igaunijas Republiku, Īriju, Grieķijas Republiku, Spānijas Karalisti, Francijas Republiku, Itālijas Republiku, Kipras Republiku, Latvijas Republiku, Lietuvas Republiku, Luksemburgas Lielhercogisti, Maltas Republiku, Nīderlandes Karalisti, Austrijas Republiku, Portugāles Republiku, Slovēnijas Republiku, Slovākijas Republiku un Somijas Republiku” sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Likumprojekts ir izstrādāts, lai noslēgtu daudzpusēju līgumu ar Eiropas Stabilitātes mehānisma (turpmāk – ESM) dalībvalstīm par grozījumiem Līgumā par ESM dibināšanu. Minētie grozījumi paredz pilnveidot ESM piesardzības finansiālās palīdzības instrumentus, ESM lomas palielināšanu finansiālās palīdzības sniegšanā, kā arī to, ka ESM nodrošinās kopīgā atbalsta instrumentu vienotā noregulējuma fondam. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Likumprojekts ir izstrādāts, lai apstiprinātu Līguma projekta, ar kuru groza Līgumu par ESM dibināšanu, parakstīšanu un virzīšanu ratifikācijai Saeimā.  Likumprojekts izstrādāts saskaņā ar 2020.gada 13.martā Saeimā atbalstīto un 17.martā Ministru kabinetā apstiprināto Latvijas pozīciju Nr.6 “Par Ekonomikas un monetārās savienības padziļināšanas aspektiem – diskusijas *Euro* grupā”.  Atbilstoši *Euro* grupas iekļaujošā formātā 2020.gada 30.novembra paziņojumam finanšu ministri ir vienojušies par ESM reformu, paredzot, ka Līguma projekta, ar kuru groza Līgumu par ESM dibināšanu, parakstīšana notiks šā gada 27.janvārī, pēc kā dalībvalstis var uzsākt nacionālās procedūras ratifikācijas procesam. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | ESM reforma, kas tiek īstenota ar Līguma projektu, ar kuru groza Līgumu par ESM dibināšanu, ir daļa no Ekonomikas un monetārās savienības padziļināšanas programmas.  2017.gada 6.decembrī Eiropas Komisija (turpmāk - EK) publicēja priekšlikumus turpmākai Ekonomikas un monetārās savienības padziļināšanai. To ietvaros EK nāca klajā ar priekšlikumu Padomes regulai par Eiropas Valūtas fonda izveidošanu, kuras mērķis ir integrēt ESM Eiropas Savienības tiesiskajā regulējumā. Vienlaicīgi tika izteikti ierosinājumi ESM darbības un pārvaldības uzlabošanai, kā arī kopīgā atbalsta instrumenta (t.i. kredītlīnijas) nodrošināšana vienotā noregulējuma fondam ar ESM palīdzību.  *Euro* zonas valstu vai to valdību vadītāji 2018.gada 14.decembrī Eirosamita laikā apstiprināja ESM reformas nosacījumus, vienlaicīgi paredzot, ka Līgums par ESM dibināšanu tiek saglabāts kā starpvaldību vienošanās.  2019.gada 14.jūnijā *Euro* grupa iekļaujošā formātā panāca plašu vienošanos (angl. *broad agreement*) par Līguma par ESM dibināšanu grozījumu tekstu, kas ievēro 2018.gada decembra politisko vienošanos. Savukārt 2019.gada 4.decembra *Euro* grupas iekļaujošā formāta sanāksmes laikā tika panākta principā vienošanās (angl. *agreement in principle*) par ESM reformas paketi.  2020.gada 30.novembrī *Euro* grupa iekļaujošā formātā vienojās uzsākt ESM reformas īstenošanu, paredzot Līguma projekta, ar kuru groza Līgumu par ESM dibināšanu, parakstīšanu 2021.gada 27. janvārī, pēc kā dalībvalstis uzsāktu grozījumu ratifikācijas procesu, ko būtu jānoslēdz ne vēlāk kā līdz 2022.gada sākumam.  Grozījumi Līgumā par ESM dibināšanu paredz šādas izmaiņas:   1. *ESM lomas stiprināšana ekonomikas pārvaldības jomā*   Līguma projekta, ar kuru groza Līgumu par ESM dibināšanu, paredzēto grozījumu mērķis ir precizēt un paplašināt ESM lomu un pilnvaras attiecībā uz ekonomikas pārvaldību *euro* zonā. Grozījumi paredz, ka ESM var sekot līdzi un novērtēt tā dalībnieču makroekonomisko un finansiālo stāvokli, tostarp to valsts parāda ilgtspēju, koncentrējoties uz parāda atmaksāšanas kapacitāti, un veikt attiecīgās informācijas un datu analīzi. Šajā nolūkā ESM rīkotājdirektors sadarbojas ar EK un Eiropas Centrālo banku (turpmāk – ECB), lai nodrošinātu pilnīgu atbilstību ekonomikas pārvaldības saskaņošanas regulējumam.  Eiropas Parlamenta un Padomes regulā (ES) Nr.472/2013 (2013.gada 21.maijs) “Par to eurozonas dalībvalstu ekonomiskās un budžeta uzraudzības pastiprināšanu, kurās ir vai kurām draud nopietnas finanšu stabilitātes grūtības” nav paredzēta īpaša ESM loma finanšu palīdzības programmu izstrādē, īstenošanā vai uzraudzībā. Savukārt grozījumi paredz skaidras pilnvaras ESM rīkotājdirektoram iesaistīties dalībvalstu parāda ilgtspējas novērtēšanā, kā arī nodrošināt skaidru juridisko pamatu sadarbībai finanšu palīdzības ietvaros un ārpus tās starp EK un ESM.  Līguma projekts, ar kuru groza Līgumu par ESM dibināšanu, nosaka pilnvaras ESM kopā ar EK un sadarbībā ar ECB:   * risināt sarunas par ekonomikas politikas nosacījumiem finansiālas palīdzības pieprasīšanas gadījumā un parakstīt saprašanās memorandu; * novērtēt dalībvalstu parāda ilgtspēju un spēju atmaksāt saņemto finansiālo palīdzību; * pārraudzīt finanšu palīdzības instrumentam noteikto nosacījumu izpildi.   Turklāt tie atrunāts, ka EK vai ECB īstenotās darbības, kas tiek veiktas Līguma par ESM dibināšanu ietvaros, rada saistības tikai pašai ESM. Vienlaicīgi, pildot uzdevumus, kas uzticēti EK, tā nodrošinās, ka finansiālās palīdzības īstenotās darbības, ko nodrošinās ESM, atbilst Eiropas Savienības tiesību aktiem.   1. *ESM pārvaldības stiprināšana*   Līguma projekts, ar kuru groza Līgumu par ESM dibināšanu, nosaka ESM rīkotājdirektora (un personāla) neatkarību un pastiprina darbības saskanību ar ES tiesību aktiem.  Līdz ar ESM rīkotājdirektora neatkarības nostiprināšanu grozījumi paplašina un precizē ESM rīkotājdirektora pilnvaras (piemēram, rīkotājdirektoram ESM vārdā uztic vienoties par finanšu palīdzības nosacījumiem, uztic sadarbībā ar iesaistītajām institūcijām vest sarunas par saprašanās memorandu, parakstīt saprašanās memorandu ar attiecīgo dalībvalsti).  Grozījumi paredz stiprināt ESM atbildību pret sabiedrību, novērtējot pašreizējo dialogu starp ESM rīkotājdirektoru un Eiropas Parlamentu, kā arī paredzot pievienot Eiropas Parlamentu ESM valdes gada pārskata saņēmēju sarakstam.   1. *Parāda ilgtspējas novērtēšana un parāda restrukturizācijas veicināšana*   Attiecībā uz parāda ilgtspējas analīzi Līguma projekts, ar kuru groza ESM dibināšanas Līgumu, paredz, ka izvērtējums tiks veikts pārredzamā un paredzamā veidā, vienlaikus paredzot pietiekamu lemšanas brīvību. Kopā ar ESM rīkotājdirektora (un personāla) stiprināto neatkarību šādi grozījumi varētu mazināt finanšu tirgus reakciju gadījumos, kad parāda ilgtspējas izvērtējums būtu negatīvs.  Parāda ilgtspējas izvērtējumu veiks EK sadarbībā ar ECB un ESM, un, kad vien atbilstīgi un iespējams, kopā ar Starptautisko Valūtas fondu. Ja sadarbojoties netiek panākts kopējs viedoklis, EK veiks vispārējo izvērtējumu par valsts parāda ilgtspējību, savukārt ESM novērtēs ESM attiecīgās dalībnieces spēju atmaksāt līdzekļus ESM.  Grozījumi paredz arī izmaiņas attiecībā uz privātā sektora iesaistīšanu un kolektīvās rīcības klauzulām. Abi instrumenti ir paredzēti, lai veicinātu finanšu tirgus dalībnieku disciplīnu.  ESM tiek noteikts jauns uzdevums, kas saistīts ar privātā sektora iesaisti parādu restrukturizēšanas gadījumā. Attiecīgi ESM var veicināt dialogu starp dalībvalsti, kurai nepieciešama finansiāla palīdzība, un tās privātajiem ieguldītājiem, pamatojoties uz brīvprātīga, neformāla, nesaistoša, pagaidu un konfidenciāla pamata.  Grozījumi paredz ieviest vienas kārtas modeļa kolektīvās rīcības klauzulas *euro* zonas valstu valdības emitētajām obligācijām no 2022. gada 1.janvāra (kopš 2013.gada *euro* zonas valstis visu vērtspapīru emisijās izmanto divas kārtas modeļa kolektīvās rīcības klauzulas). Vienas kārtas modeļa kolektīvās rīcības klauzulas mērķis ir atvieglot parādu restrukturizācijas procesu, ļaujot vienā obligacionāru balsojumā grozīt vairāku sēriju obligāciju noteikumus un paredz vienādu pieeju pret obligacionāriem vērtspapīru nosacījumu maiņas gadījumā.   1. *ESM piesardzības finansiālās palīdzības instrumentu pilnveidošana*   Līguma projektā, ar kuru groza ESM dibināšanas Līgumu, ir iekļauti grozījumi piesardzības finanšu instrumentos, kuru mērķis ir uzlabot piesardzības finansiālās palīdzības instrumentu efektivitāti, vienlaikus nodrošinot atbilstošu nosacītības līmeni.  Grozījumi paredz izmaiņas attiecībā uz atbilstības kritērijiem un nosacījumiem. Vienlaicīgi Līguma projekta, ar kuru groza ESM dibināšanas Līgumu, paredzētajā III pielikumā ir detalizēti aprakstīti atbilstības kritēriji un nosacījumi piesardzības finansiālās palīdzības instrumentu izmantošanai.  Piesardzības finansiālās palīdzības atbilstības kritēriji tiek pilnveidoti un padarīti objektīvāki ar mērķi precizēt noteikumus un šo instrumentu lomu visām iesaistītajām pusēm, finanšu tirgus dalībniekiem un pašām dalībvalstīm.  Piesardzības kredītlīnijas ar nosacījumiem gadījumā attiecīgās dalībvalsts politikas nodomi tiks atrunāti nodomu vēstulē, neparedzot sīki aprakstītus nosacījumus saprašanās memorandā.  Turklāt dalībvalsts varēs pieteikties uz instrumenta izmantošanu, nevis, kad visas *euro* zonas finanšu stabilitāte ir apdraudēta, bet kad attiecīgās dalībvalsts finanšu stabilitāte ir apdraudēta.  Neskatoties uz instrumentu efektivitātes uzlabošanu, grozījumi paredz kopumā stingrākus atbilstības kritērijus. Pirmkārt, saskaņā ar pašreizējo Līgumu par ESM dibināšanu dalībvalstis, uz kurām attiecas pārmērīga budžeta deficīta novēršanas procedūra saskaņā ar Stabilitātes un izaugsmes paktu vai pārmērīgas makroekonomiskās nelīdzsvarotības novēršanas procedūra saskaņā ar Makroekonomiskās nelīdzsvarotības novēršanas procedūru, joprojām varētu pretendēt uz piesardzības palīdzību. Tomēr grozījumi to vairs nepieļauj. Otrkārt, atbilstoši Līguma projektā, ar kuru groza Līgumu par ESM dibināšanu, noteiktajam dalībvalstij ir jāievēro atbilstības kritēriji divus gadus pirms finansiālās palīdzības pieprasījuma, bet patlaban tas nav nepieciešams.  Grozījumi detalizēti aprakstīta procedūru, kā jāpārskata piekļuve piesardzības finansiālajai palīdzībai. Turklāt Direktoru padome varēs pieņemt lēmumu par finansiālās palīdzības saglabāšanu, pat ja attiecīgā dalībvalsts vairs neatbilst atbilstības kritērijiem. Šādos gadījumos Direktoru padome var piemērot papildu uzcenojumu finansiālās palīdzības atbalstam.   1. *ESM nodrošina kopīgā atbalsta instrumentu vienotā noregulējuma fondam*   Vienotā noregulējuma fonda izveides procesā tika diskutēts par nepieciešamību pēc uzticamas (publiskas) atbalsta sistēmas, kas ļautu fondam īstenot tā funkcijas pilnā apmērā ārkārtējas un maz ticamas vispārējās *euro* zonas kredītiestāžu krīzes gadījumā. 2018.gada decembrī Eirosamita laikā tika nolemts, ka kopīgā atbalsta instruments (t.i. kredītlīnija) tiks nodrošināta vienotā noregulējuma fondam ar ESM palīdzību. Savukārt 2020.gada 30.novembrī *Euro* grupa, pamatojoties uz finanšu sektora risku mazināšanas ziņojumu, vienojās par kopīgā atbalsta instrumenta agrīno ieviešanu, t.i. līdz 2022.gada sākumam, nevis līdz 2024.gada sākumam.  Pašreizējais līgumiskais ietvars paredz, ka ESM var sniegt finansiālu palīdzību grūtībās nonākušām finanšu iestādēm netieši (ar finansiālo palīdzību ESM dalībnieces finanšu iestāžu rekapitalizācijai) vai tieši (ar tiešās rekapitalizācijas instrumentu). Līdz ar kopīgā atbalsta instrumenta ieviešanu tiks atcelts tiešās rekapitalizācijas instruments. Tādējādi gadījumos, kad būs nepieciešams veikt finanšu institūcijas noregulējumu un vienotā noregulējuma fondam būs nepieciešamība aktivizēt ESM kredītlīniju, fondam tiks aizdoti ESM līdzekļi tā tiesību aktos atrunāto uzdevumu un funkciju izpildei ar kopīgā atbalsta instrumenta palīdzību.  Līguma projekts, ar kuru groza Līgumu par ESM dibināšanu, (t.sk. IV pielikums) detalizēti atrunā aizdevumu sniegšanu kopīgā atbalsta instrumenta ietvaros vienotā noregulējum fondam. Grozījumi paredz detalizētu lēmumu pieņemšanas procesu, nosaka, ka atbalsta instruments būs pieejams, ievērojot banku noregulējuma tiesiskā regulējuma pastāvīguma nosacījumu, kā arī tiek izveidota brīdinājumu sistēma attiecībā uz maksājumu saņemšanu.  Līgums, ar kuru groza Līgumu par ESM dibināšanu, stājas spēkā dienā, kad ratificēšanas, apstiprināšanas vai pieņemšanas instrumentus ir deponējušas visas līguma parakstītājas valstis.  Latvijas pārstāvību un līdzdalību ESM pārvaldības institūciju lēmumu pieņemšanas procesā nosaka likums “Par Latvijas pārstāvību Eiropas Stabilitātes mehānisma Valdē un Direktoru padomē”.  Ar šā likumprojekta apstiprināšanu tiek pieņemti grozījumi Līgumā par Eiropas Stabilitātes mehānisma dibināšanu, kas Saeimā pieņemti 2014.gada 30.janvārī ar likumu “Par Līgumu par Eiropas Stabilitātes mehānisma dibināšanu”. |
| 3. | Projekta izstrādē iesaistītās institūcijas un publiskas personas kapitālsabiedrības | Finanšu ministrija, Valsts kase, Latvijas Banka, Finanšu un kapitāla tirgus komisija. |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Tieši vai pastarpināti likumprojekts ietekmē sabiedrības grupas, kas tieši vai pastarpināti saņem finansējumu no valsts budžeta, veic obligātos maksājumus budžetā saskaņā ar normatīvajos aktos noteikto.  Projekts paredz efektīvāku ESM atbalstu Latvijai finansiālo krīžu gadījumos, tādējādi atvieglojot slogu uz sabiedrību krīzes apstākļos. |
| 2. | Tiesiskā regulējuma ietekme uz tautsaimniecību un administratīvo slogu | Tieši vai pastarpināti var ietekmēt lielāko daļu sabiedrības. |
| 3. | Administratīvo izmaksu monetārs novērtējums | Nav attiecināms. |
| 4. | Atbilstības izmaksu monetārs novērtējums | Nav attiecināms. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Saistītie tiesību aktu projekti | Nepieciešams izstrādāt grozījumus Ministru kabineta 2014.gada 6.maija noteikumos Nr.237 “Vērtspapīru izlaišanas noteikumi” līdz 2022. gada 1. janvārim, lai ieviestu vienas kārtas modeļa kolektīvās rīcības klauzulas Latvijas Republikas emitētajām obligācijām. |
| 2. | Atbildīgā institūcija | Finanšu ministrija (Valsts kase). |
| 3. | Cita informācija | Nav. |

|  |  |  |
| --- | --- | --- |
| **V. Tiesību akta projekta atbilstība Latvijas Republikas starptautiskajām saistībām** | | |
| 1. | Saistības pret Eiropas Savienību | Ar projektu uzņemtās saistības nenonāk pretrunā starptautiskajām saistībām pret Eiropas Savienību. |
| 2. | Citas starptautiskās saistības | Nav attiecināms. |
| 3. | Cita informācija | Līguma projekta, ar kuru groza Līgumu par ESM dibināšanu, 1.panta 20.punkta b) apakšpunkts. Latvijai jānodrošina punkta izpilde sākot ar Līguma, ar kuru groza Līgumu par ESM dibināšanu, spēkā stāšanos dienu. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Likumprojekta pakete būs pieejama sabiedrībai Ministru kabineta mājas lapā. |
| 2. | Sabiedrības līdzdalība projekta izstrādē | Nacionālā pozīcija, uz kuras pamata izstrādāts likumprojekts, skaņota ar Latvijas Banku, Finanšu un kapitāla tirgus komisiju, Finanšu nozares asociāciju un Latvijas Darba devēju konfederāciju.  Likumprojekts saskaņots ar Valsts kasi. |
| 3. | Sabiedrības līdzdalības rezultāti | Nav attiecināms. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Finanšu ministrija, Valsts kase. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Likumprojekta izpilde neietekmē pārvaldes funkcijas un uzdevumus. |
| 3. | Cita informācija | Likumprojekts tiks publicēts Latvijas Republikas oficiālajā izdevumā „Latvijas Vēstnesis”, kā arī bezmaksas normatīvo aktu bāzē [www.likumi.lv](http://www.likumi.lv). |

Finanšu ministrs J. Reirs

Trautmanis 67095409

[Martins.Trautmanis@fm.gov.lv](mailto:Martins.Trautmanis@fm.gov.lv)

v\_sk = 1963